KOMISIJOS SPRENDIMAS
2007 m. birželio 13 d.
dėl karbofurano neįtraukimo į Tarybos direktyvos 91/414/EEB I priedą ir augalų apsaugos produktų, kurių sudėtyje yra šios medžiagos, registracijos panaikinimo
(pranešta dokumentu Nr. C(2007) 2467)
(Tekstas svarbus EEE)
(2007/416/EB)
EUROPOS BENDRIJŲ KOMISIJA,
atsižvelgdama į Europos bendrijos steigimo sutartį,
atsižvelgdama į 1991 m. liepos 15 d. Tarybos direktyvą 91/414/EEB dėl augalų apsaugos produktų pateikimo į rinką (1), ypač į jos 8 straipsnio 2 dalies ketvirtą pastraipą,
kadangi
(1)
Direktyvos 91/414/EEB 8 straipsnio 2 dalyje nustatyta, kad valstybė narė gali per 12 metų nuo pranešimo apie šią direktyvą įregistruoti ir pateikti į rinką augalų apsaugos produktus, savo sudėtyje turinčius veikliųjų medžiagų, neįrašytų į I priedą, kurios jau dvejus metus nuo pranešimo apie šią direktyvą dienos yra rinkoje, kol šios medžiagos bus laipsniškai tiriamos pagal darbų programą.
(2)
Komisijos reglamentuose (EB) Nr. 451/2000 (2) ir (EB) Nr. 703/2001 (3) nustatytos Direktyvos 91/414/EEB 8 straipsnio 2 dalyje nurodytos darbų programos išsamios antrojo etapo įgyvendinimo taisyklės ir nustatytas veikliųjų medžiagų, kurias reikia įvertinti siekiant jas įtraukti į Direktyvos 91/414/EEB I priedą, sąrašas. Į šį sąrašą įtrauktas karbofuranas.
(3)
Karbofurano poveikis žmonių sveikatai ir aplinkai pranešėjo pasiūlytais naudojimo atvejais buvo įvertintas pagal reglamentų (EB) Nr. 451/2000 ir (EB) Nr. 703/2001 nuostatas. Be to, šiais reglamentais skiriamos valstybės narės pranešėjos privalo pateikti atitinkamas vertinimo ataskaitas ir rekomendacijas Europos maisto saugos tarnybai (EMST) pagal Reglamento (EB) Nr. 451/2000 8 straipsnio 1 dalį. Belgija paskirta valstybe nare pranešėja apie karbofuraną, ir visa atitinkama informacija buvo pateikta 2004 m. rugpjūčio 2 d.
(4)
Šią vertinimo ataskaitą valstybės narės ir Europos maisto saugos tarnyba peržiūrėjo įvertinimo darbo grupės posėdyje ir 2006 m. liepos 28 d. pateikė Komisijai kaip Europos maisto saugos tarnybos vertinimo peržiūros išvadas dėl veikliosios medžiagos karbofurano keliamo pavojaus (4). Šią ataskaitą valstybės narės ir Komisija persvarstė Maisto grandinės ir gyvūnų sveikatos nuolatiniame komitete ir 2006 m. lapkričio 24 d. pateikė kaip Komisijos karbofurano vertinimo peržiūros ataskaitą.
(5)
Vertinant šią veikliąją medžiagą, nustatyta keletas susirūpinimą keliančių problemų. Gruntinio vandens užteršimo rizikos vertinimas negalėjo būti baigtas, nes pranešėjo per įstatyme numatytus terminus pateikti duomenys nesuteikė pakankamai informacijos apie pavojų keliančių metabolitų kiekį. Rizikos vartotojams vertinimas, kėlęs susirūpinimą dėl ūmaus poveikio pažeidžiamoms vartotojų grupėms, visų pirma - vaikams, irgi negali būti baigtas dėl informacijos apie kai kuriuos atitinkamus likučius trūkumo. Be to, pranešėjo per įstatyme numatytus terminus pateikti duomenys nebuvo pakankami, kad EMST galėtų įvertinti veikliosios medžiagos ekotoksikologinį poveikį. Todėl rizikos paukščiams, žinduoliams, vandens organizmams, netiksliniams nariuotakojams, sliekams ir netiksliniams dirvožemio organizmams vertinimas tebekelia susirūpinimą. Taigi remiantis turima informacija nebuvo galima padaryti išvadų, ar karbofuranas atitinka įtraukimo į Direktyvos 91/414/EEB I priedą kriterijus.
(6)
Komisija paragino pranešėją pateikti savo pastabas apie peržiūros rezultatus ir apie tai, ar jis ketina toliau remti šios medžiagos įtraukimą. Pranešėjas pateikė savo pastabas ir jos buvo atidžiai išnagrinėtos. Tačiau nepaisant pranešėjo pateiktų argumentų, nustatyta, kad pirmiau minėtos problemos negali būti išspręstos, o remiantis pateikta informacija atlikti ir per Europos maisto saugos tarnybos ekspertų posėdžius svarstyti vertinimai neparodė, kad galima tikėtis, jog augalų apsaugos produktai, kuriuose yra karbofurano, siūlomomis naudojimo sąlygomis iš esmės atitinka Direktyvos 91/414/EEB 5 straipsnio 1 dalies a ir b punktuose nustatytus reikalavimus.
(7)
Todėl karbofuranas neturėtų būti įtrauktas į Direktyvos 91/414/EEB I priedą.
(8)
Reikėtų imtis priemonių siekiant užtikrinti, kad galiojančios augalų apsaugos produktų, kurių sudėtyje yra karbofurano, registracijos per nustatytą laikotarpį būtų panaikintos, nebeatnaujinamos, ir kad nebūtų išduodamos naujos šių produktų registracijos.
(9)
Valstybių narių suteikiamas lengvatinis laikotarpis turimų augalų apsaugos produktų, kurių sudėtyje yra karbofurano, atsargoms sunaikinti, sandėliuoti, pateikti į rinką ir sunaudoti yra ribojamas iki dvylikos mėnesių, kad turimas atsargas būtų galima naudoti dar vieną auginimo sezoną.
(10)
Šis sprendimas neapriboja galimybės teikti paraiškas pagal Direktyvos 91/414/EEB 6 straipsnio 2 dalies nuostatas, siekiant įtraukti karbofuraną į šios direktyvos I priedą.
(11)
Šiame sprendime numatytos priemonės atitinka Maisto grandinės ir gyvūnų sveikatos nuolatinio komiteto nuomonę,
PRIĖMĖ ŠĮ SPRENDIMĄ:
1 straipsnis
Karbofuranas neįtraukiamas į Direktyvos 91/414/EEB I priedą kaip veiklioji medžiaga.
2 straipsnis
Valstybės narės užtikrina, kad:
a)
augalų apsaugos produktų, kurių sudėtyje yra karbofurano registracijos būtų panaikinamos 2007 m. gruodžio 13 d.;
b)
nuo šio sprendimo paskelbimo dienos nebeišduodamos ir nebeatnaujinamos augalų apsaugos produktų, kurių sudėtyje yra karbofurano, registracijos.
3 straipsnis
Bet koks valstybės narės suteikiamas lengvatinis laikotarpis pagal Direktyvos 91/414/EEB 4 straipsnio 6 dalį yra kuo trumpesnis ir baigiasi ne vėliau kaip 2008 m. gruodžio 13 d.
4 straipsnis
Šis sprendimas skirtas valstybėms narėms.
Priimta Briuselyje, 2007 m. birželio 13 d.